EESTI ADVOKATUURI JUHATUS

ISTUNGI PROTOKOLL

14. oktoober 2014. a nr 20

Tallinn

**Käibedeklaratsiooni lisa esitamisest**

Maksuõiguse komisjon on pöördunud Eesti Advokatuuri juhatuse poole seoses 01.11.2014. a jõustuvate käibemaksuseaduse (KMS) muudatustega. Nimetatud muudatuste kohaselt peavad kõik maksukohustuslased (seega ka kõik maksukohustuslastest advokaadibüroode pidajad) esitama (esimest korda novembrikuu kohta hiljemalt tähtajaks 20.12.2014) käibedeklaratsiooni lisa (KMD INF). KMD INF-il kajastatakse andmeid vastavalt KMS § 27 lõikele 12. Maksuõiguse komisjon leiab, tuginedes KMS § 27 lõikes 14 sätestatud erandile, et advokaadibürood, kes on käibemaksukohustuslased, peavad arvestama, et õigusteenuse osutamist puudutavaid arveid ei tohi kajastada KMD INF-il (välja arvatud, kui selleks on kliendi nõusolek vastavalt AdvS § 45 lõikes 2 sätestatule). Juhul, kui seda siiski tehakse, ei ole tagatud AdvS § 45 lõikes 1 sätestatud kutsesaladuse hoidmise kohustus, sest arvete deklareerimisel teavitataks riigi täitevvõimu organeid jooksvalt isikutest, kes on pöördunud advokaadi või advokaadibüroo poole õigusteenuse saamiseks. Lisaks tuleks advokaadibüroode pidajatel teavitada KMS § 27 lõikes 14 sätestatud erandist ka oma kliente (ka klient ei ole kohustatud deklareerima oma ostuarvete hulgas advokaadi kutsesaladusega hõlmatud arvete andmeid). Advokaadibürood võiksid lisada arvetele selgituse järgmises sõnastuses:

“KMS § 27 lõikes 14 sätestatu kohaselt ei ole käesoleva arve saajal kohustust kajastada seda käibedeklaratsiooni lisal (KMD INF). Arve ühepoolne deklareerimine võib tekitada ebakõlasid Maksu- ja Tolliameti andmebaasis, mis võib omakorda kaasa tuua maksuhalduri poolt täiendavate päringute ja kontrolli teostamise.”

Maksuõiguse komisjon leiab, et eeltoodud seisukoht ja sellega seonduvad selgitused oleks mõistlik teha teatavaks kõikidele advokaadibüroodele.

Juhatus

**O T S U S T A S:**

**Võtta maksuõiguse komisjoni seisukoht teadmiseks ja teavitada sellest advokaadibüroosid.**

**Soovitada käibemaksukohustuslastest advokaadibüroodel lisada õigusteenuse eest esitatavatele arvetele, millised esitatakse käibemaksukohustuslastele ning millele on märgitud 20-protsendise käibemaksumääraga maksustatav käive, selgitus järgmises sõnastuses:**

***“KMS § 27 lõike 14 kohaselt ei ole käesoleva arve saajal kohustust kajastada seda käibedeklaratsiooni lisal (KMD INF). Vastavalt seadusele on advokaadi poole pöördumine üldreeglina konfidentsiaalne. Arve deklareerimine käibedeklaratsiooni lisal KMD INF tähendab Maksu- ja Tolliameti teavitamist advokaadi poole pöördumisest. Arve ühepoolne deklareerimine käibedeklaratsiooni lisal võib tekitada ebakõlasid Maksu- ja Tolliameti andmebaasis, mis võib omakorda kaasa tuua maksuhalduri poolt täiendavate päringute ja kontrolli teostamise. ”***